[{"text_idx": "#000000", "text": "Dileu Rhwystrau rhag Hydrogen Gwyrdd"}, {"text_idx": "#000001", "text": "Mae moderneiddio polisi cyhoeddus i gael twf gla\u0302n yn hanfodol i gyflawni targedau sero net uchelgeisiol y Llywodraeth. Mae polisi cyhoeddus yn cael ei annog gan ganfyddiadau\u2019r cyhoedd, sy\u2019n golygu ei bod ymgysylltu a\u0302\u2019r cyhoedd ar y siwrnai tuag at ddyfodol carbon isel yn hanfodol."}, {"text_idx": "#000002", "text": "Mae ymchwilwyr FLEXIS ym Mhrifysgol Abertawe yn defnyddio dull arloesol i ymgysylltu a\u0302\u2019r cyhoedd i ddangos pw\u0302er systemau ynni carbon isel. Wele\u2019r \u2018Beic Hydrogen\u2019."}, {"text_idx": "#000004", "text": "Mae gan hydrogen gwyrdd y potensial i ddatgarboneiddio ar unwaith rai o\u2019r ffynonellau mwyaf o allyriadau yn y byd modern sydd ohoni; o gymryd lle petrol a disel mewn cerbydau, gweithredu fel ffynhonnell tanwydd amgen ar gyfer prosesau diwydiannol trwm neu drwy gymryd lle methan mewn boeleri gwres canolog i gynhesu ein cartrefi a\u2019n dw\u0302r poeth. Mae hydrogen hefyd yn ddatrysiad storio ynni y gellid ei ddefnyddio i storio ynni o ffynonellau adnewyddadwy pan fydd y galw\u2019n isel a\u2019i ryddhau ar adegau pan na fydd y gwynt yn chwythu neu\u2019r haul yn tywynnu."}, {"text_idx": "#000005", "text": "Problem Canfyddiad, neu Ddiffyg Canfyddiad"}, {"text_idx": "#000006", "text": "Er gwaethaf yr holl gyfleoedd, araf iawn fu\u2019r broses o fabwysiadu hydrogen gwyrdd yn ystod y degawd diwethaf. Ymateb cyntaf llawer o bobl yw ofn, wrth iddynt gofio digwyddiadau o\u2019r gorffennol fel trychineb y zeppelin Hindenburg neu ofnau yngly\u0302n a\u0302 diogelwch Nwy Trefol Prydain yn y degawdau\u2019n dilyn y rhyfel. Ond y gwir yw nad yw pobl ar y cyfan yn ymwybodol neu maent yn ddifater yngly\u0302n a\u0302\u2019r defnydd o hydrogen fel fector ynni ac mae hynny\u2019n arafu\u2019r broses."}, {"text_idx": "#000007", "text": "Nid oes gan hydrogen ro\u0302l weledol yn ein bywyd bob dydd yn yr un ffordd a\u0302 ffynonellau ynni eraill, fel cynnau\u2019r gwres canolog nwy, gweld tyrbinau gwynt yn y pellter neu lenwi tanc y car."}, {"text_idx": "#000008", "text": "I roi sylw i\u2019r her hon, mae Dr Charlie Dunnill a\u2019i di\u0302m wedi meddwl am ffordd o gyfleu potensial hydrogen gwyrdd ymhlith llunwyr polisi yn ogystal a\u0302\u2019r cyhoedd. Mae eu Beic Hydrogen yn ffordd ryngweithiol o arddangos sut y gellir trawsnewid ynni adnewyddadwy yn hydrogen ac yna ei ddefnyddio i yrru\u2019r byd o\u2019n cwmpas. Eu nod oedd nid yn unig annog y cyhoedd i feddwl mewn ffordd bositif am hydrogen fel datrysiad i storio ynni adnewyddadwy, ond hefyd i edrych sut mae barn pobl yn newid ar o\u0302l cymryd rhan mewn gweithgareddau gwyddoniaeth, technoleg, peirianneg a mathemateg (STEM)."}, {"text_idx": "#000009", "text": "Sut mae\u2019n Gweithio \u2013 Pw\u0302er Pobl"}, {"text_idx": "#000010", "text": "Mae\u2019r cyhoedd yn cynhyrchu eu hynni eu hunain drwy bedlo beic llonydd sydd a\u0302 dynamo trydan ynghlwm wrtho. Mae\u2019r defnyddwyr yn cael y teimlad eu bod yn gorfod cyfrannu ynni i wneud i\u2019r holl beth weithio sy\u2019n ffordd dda o gychwyn sgwrs ymhell ar o\u0302l i\u2019r arddangosiad ddod i ben. Nid yw\u2019n anghyffredin i glywed pobl yn mewn digwyddiadau\u2019n dweud, yn llawn brwdfrydedd, \u201ca ydych chi wedi cael cyfle ar y Beic Hydrogen?\u201d neu \u201cDo! Dwi wedi pedlo\u2019r beic\u201d."}, {"text_idx": "#000011", "text": "Mae\u2019r trydan a gynhyrchir gan y defnyddiwr a\u2019r beic, sy\u2019n cynrychioli ynni trydan o wynt neu ffynonellau adnewyddadwy eraill, yn cael ei ddefnyddio wedyn i yrru electrolyser alcali\u0308aidd sy\u2019n gwahanu dw\u0302r yn nwyon hydrogen ac ocsigen. Mae Labordai Dunnill yn dylunio ac yn cynhyrchu\u2019r electrolysers rhad ac effeithlon hyn fel rhan o\u2019u gwaith ymchwil."}, {"text_idx": "#000012", "text": "I lawer o bobl, hwn fydd y tro cyntaf iddynt weld fflam yn llosgi heb gynhyrchu carbon deuocsid."}, {"text_idx": "#000015", "text": "I yrru banc o oleuadau LED drwy gell tanwydd hydrogen\ncynhyrchu fflam hydrogen ddiogel a sefydlog"}, {"text_idx": "#000016", "text": "Mae wedyn yn hawdd dangos sut y gall hydrogen fod yn rhan o fywyd bob dydd \u2013 gall technoleg cell tanwydd yrru cerbydau, goleuadau stryd, cartrefi a busnesau, a gall llosgi hydrogen gyflenwi gwres yn yr un ffordd a\u0302\u2019r nwy naturiol yr ydym yn ei ddefnyddio heddiw, heb ddim o\u2019r allyriadau carbon. I atgyfnerthu\u2019r neges, mae\u2019r ti\u0302m yn aml yn cyflwyno\u2019r Beic Hydrogen ochr yn ochr a\u0302\u2019r cerbyd a ddefnyddir ganddynt i gludo\u2019r cyfarpar; car cell tanwydd hydrogen Hyundai."}, {"text_idx": "#000017", "text": "Mae effaith yn cael ei fesur drwy system o docynnau emoji rhyngweithiol 5 ffordd. Mae\u2019r sgwrs a\u0302 chyfranogwyr yn agor gyda\u2019r cwestiwn \u2018Beth yw eich teimladau chi am hydrogen?\u2019 ac mae\u2019r cyfranogwyr yn cael eu hannog i hunan asesu eu barn yn seiliedig ar system oleuadau traffig syml. Mae cyfranogwyr sydd a\u0302 barn negyddol o hydrogen yn cael tocyn coch, gyda\u2019r rhai a\u0302 barn bositif yn cael un gwyrdd. Mae rhai heb wybodaeth neu heb farn yn cael un melyn. Mae hyn yn rhoi mesur \u2018gwaelodlin\u2019. Mae cyfranogwyr yn dangos eu tocynnau drwy gydol yr arddangosiad ac yna\u2019n eu rhoi mewn tiwbiau sy\u2019n cyfateb i raddfa emoji 5 pwynt, o \u2018Hapus iawn\u2019 i \u2018Trist Iawn\u2019, mewn ymateb i\u2019r cwestiwn; \u2018Beth yw eich teimladau\u2019n awr am ddyfodol wedi\u2019i yrru gan hydrogen?\u2019"}, {"text_idx": "#000018", "text": "Gyda bron i 5000 o gyfranogwyr wedi cymryd rhan yn yr arddangosiad hyd yma, mae\u2019r canlyniadau\u2019n dangos bod y Beic Hydrogen yn cael effaith sylweddol ar ganfyddiadau\u2019r rhai hynny a oedd yn ddifater (tocyn melyn) neu oedd a\u0302 barn negyddol (tocyn coch) cyn yr arddangosiad."}, {"text_idx": "#000019", "text": "Roedd yn bwysig nodi hefyd nad oedd gan gyfranogwyr o reidrwydd agwedd negyddol tuag at hydrogen cyn yr arddangosiad. Yn wir, dim ond 8% oedd yn mynegi barn negyddol gyda\u2019r mwyafrif (72%) heb farn y naill ffordd na\u2019r llall. Mae hyn yn bwysig os am fynd i\u2019r afael a\u0302\u2019r her o fabwysiadu hydrogen gwyrdd mewn polisi cyhoeddus. Yn hytrach na brwydro yn erbyn canfyddiadau negyddol presennol ar y pryd, mae\u2019r ffigurau hyn yn dangos mai\u2019r frwydr fwyaf yn y lle cyntaf fydd codi ymwybyddiaeth ac amlygiad."}, {"text_idx": "#000020", "text": "Roedd cael cyfle ar y Beic Hydrogen yn gadael 89% o\u2019r rhai heb farn flaenorol gyda chanfyddiad positif o bw\u0302er hydrogen. Mae adwaith mor bendant gan y cyhoedd yn dangos pa mor effeithiol yw arddangosiadau rhyngweithiol ymarferol a pham y dylent fod yn rhan o weithgareddau allgymorth cyhoeddus os yn bosibl."}, {"text_idx": "#000022", "text": "Yn rhy aml nid yw gweithgareddau allgymorth STEM yn llwyddo i ymgorffori ymchwil sy\u2019n berthnasol i\u2019r byd go iawn, ac maent yn hytrach yn dibynnu ar sicrwydd hen gysyniadau cyfarwydd. Fodd bynnag, mae\u2019r cysyniadau hyn mor estron i fywyd bob dydd fel nad ydynt yn dangos y cysylltiad i gyfranogwyr rhwng hynny a sut y byddant yn effeithio ar eu bywydau o ddydd i ddydd. Mae hyn hefyd yn cyfleu delwedd ffug o\u2019r hyn mae pobl sy\u2019n gweithio mewn gyrfaoedd STEM yn ei wneud o ddydd i ddydd. Yr hyn sydd mor arbennig am arddangosiad y Beic Hydrogen yw ei fod yn defnyddio ymchwil sy\u2019n berthnasol i\u2019r byd go iawn sy\u2019n dod yn syth o\u2019r labordy \u2013 sef yr electrolyser hydrogen a wnaed gan Dunnill Labs."}, {"text_idx": "#000023", "text": "Mae\u2019r Beic Hydrogen wedi bod yn atyniad poblogaidd mewn llawer o ddigwyddiadau yn ystod y blynyddoedd diwethaf, ac mae hyd yn oed y Prif Weinidog Mark Drakeford yn ogystal a\u0302 chyfranogwyr o BEIS a llywodraeth y DU wedi cael cyfle i roi cynnig arno."}, {"text_idx": "#000024", "text": "I lawer o\u2019r lluniau polisi pwysig hyn, dyma oedd eu profiad cyntaf o ddod wyneb yn wyneb ag ynni hydrogen. Hyd yma, mae\u2019r ti\u0302m wedi cael tua 20,000 o sgyrsiau a\u0302\u2019r cyhoedd o bob math o gefndiroedd a grwpiau demograffig. Roedd llawer ohonynt gyda pheirianyddion a gwyddonwyr ifanc, mewn ffeiriau fel The Big Bang, a fydd yn mynd ymlaen i fod yn genhedlaeth sy\u2019n defnyddio hydrogen gwyrdd fel ynni prif ffrwd yn eu bywydau fel oedolion yn y dyfodol."}, {"text_idx": "#000025", "text": "Gan ddiolch yn arbennig am ymdrechion diflino\u2019r rhai hynny sydd wedi trefnu a rhedeg yr holl ddigwyddiadau lle\u2019r oedd y Beic Hydrogen yn bresennol."}]